DEĊIŻJONI TAL-KUMMISSJONI
tat-30 ta' April 2008
dwar l-approvazzjoni tal-kontijiet ta' l-aġenziji tal-ħlas ta' l-Istati Membri li jikkonċernaw l-infiq iffinanzjat mill-Fond Agrikolu Ewropew għall-Iżvilupp Rurali (FAEŻR), għas-sena finanzjarja 2007
(notifikata taħt id-dokument numru C(2008) 1712)
(2008/397/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1290/2005 tal-21 ta' Ġunju 2005 dwar il-finanzjament tal-politika agrikola komuni (1), u b'mod partikolari l-Artikolu 30 u 33 tiegħu,
Wara li kkonsultat lill-Kumitat tal-Fond,
Billi:
(1)
Fuq il-bażi tal-kontijiet annwali mressqa mill-Istati Membri, flimkien mat-tagħrif meħtieġ, il-kontijiet ta' l-aġenziji tal-ħlas msemmija fl-Artikolu 6(2) tar-Regolament (KE) Nru 1290/2005 għandhom jiġu approvati. L-approvazzjoni tkopri l-kompletezza, ir-reqqa u l-veraċità tal-kontijiet mibgħuta fid-dawl tar-rapporti stabbiliti mill-entitajiet ta' ċertifikazzjoni.
(2)
Skond l-Artikolu 16(1) tar-Regolament tal-Kummissjoni (KE) Nru 883/2006 (2) dwar l-informazzjoni li għandha tingħata mill-Istati Membri u l-ħlasijiet intermedjarji tan-nefqa mill-Fond Agrikolu Ewropew għall-Iżvilupp Rurali (FAEŻR), għandu jittieħed kont ta' l-infiq mill-Istati Membri bejn is-16 ta' Ottubru 2006 u l-15 ta' Ottubru 2007 għas-sena finanzjarja 2007.
(3)
L-iskadenzi mogħtija lill-Istati Membri msemmija fl-Artikolu 7 (2) tar-Regolament tal-Kummissjoni Nru 885/2006 (3) li jistabbilixxi regoli dettaljati għall-applikazzjoni tal-proċedura għall-approvazzjoni tal-kontijiet tal-FAEŻR biex jitressqu quddiem il-Kummissjoni d-dokumenti msemmija fl-Artikolu 8(1)(ċ) tar-Regolament (KE) Nru 1290/2005 u fl-Artikolu 7(1) tar-Regolament (KE) Nru 885/2006, għalqu.
(4)
Il-Kummissjoni vverifikat it-tagħrif imressaq u kkomunikat lill-Istati Membri qabel il-31 ta’ Marzu 2008 ir-riżultati tal-verifiki tagħha, flimkien ma’ l-emendi meħtieġa.
(5)
Skond l-ewwel u t-tielet subparagrafi ta’ l-Artikolu 10(1) tar-Regolament (KE) Nru 885/2006, id-deċiżjoni dwar l-approvazzjoni tal-kontijiet imsemmija fl-Artikolu 30(1) tar-Regolament (KE) Nru 1290/2005 tiddetermina, bla ħsara għad-deċiżjonijiet meħuda sussegwentament skond l-Artikolu 31(1) tar-Regolament, l-ammont tan-nefqa effetwata f'kull Stat Membru matul is-sena finanzjarja kkonċernata rikonoxxuta bħala waħda li għandha titħallas mill-FAEŻR, fuq il-bażi tal-kontijiet imsemmija fl-Artikolu 8(1)(ċ) tar-Regolament (KE) Nru 1290/2005 u t-tnaqqis u s-sospensjonijiet tal-ħlasijiet intermedjarji għas-sena finanzjarja kkonċernata, flimkien mat-tnaqqis imsemmi fit-tielet subparagrafu ta’ l-Artikolu 16(4) tar-Regolament (KE) Nru 883/2006.
(6)
Fid-dawl tal-verifiki li twettqu, il-kontijiet annwali u d-dokumenti anċillari jippermettu lill-Kummissjoni tieħu, għal ċerti aġenziji tal-ħlas, deċiżjoni dwar il-kompletezza, ir-reqqa u l-veraċità tal-kontijiet imressqa. Id-dettalji ta’ dawn l-ammonti ġew deskritti fir-Rapport fil-Qosor ippreżentat lill-Kumitat tal-Fond flimkien ma’ din id-Deċiżjoni.
(7)
Fid-dawl tal-verifiki li saru, it-tagħrif mibgħut minn ċerti aġenziji tal-ħlas jeħtieġ aktar inkjesti u għalhekk il-kontijiet tagħhom ma jistgħux jiġu approvati f'din id-Deċiżjoni.
(8)
It-tieni subparagrafu ta' l-Artikolu 10(2) tar-Regolament (KE) Nru 1885/2006 jistipula li l-ammonti li jistgħu jiġu rkuprati mingħand, jew imħallsa lil kull Stat Membru, skond id-deċiżjoni ta' l-approvazzjoni tal-kontijiet imsemmija fl-ewwel subparagrafu ta’ l-Artikolu 10(1) tar-Regolament imsemmi, għandhom jiġu stabbiliti billi jitnaqqsu l-ħlasijiet intermedjarji mħallsa matul is-sena finanzjarja kkonċernata, jiġifieri l-2007, min-nefqa rikonoxxuta għal dik is-sena skond il-paragrafu 1. Dawn l-ammonti għandhom jitnaqqsu, jew jinżiedu mal-ħlasijiet intermedjarji jew mal-ħlasijiet finali.
(9)
Skond l-Artikolu 33(8) tar-Regolament (KE) Nru 1290/2005, 50 % tal-konsegwenzi finanzjarji ta' nuqqas ta’ rkupru ta' l-irregolaritajiet għandu jagħmel tajjeb għalihom l-Istat Membru kkonċernat u 50 % jitħallsu mill-baġit Komunitarju jekk l-irkupru ta' dawk l-irregolaritajiet ma jkunx sar qabel l-għeluq tal-programm ta’ żvilupp rurali fi żmien erba' snin mid-deċiżjoni primarja amministrattiva jew ġudizzjarja, jew fi żmien tmien snin jekk l-irkupru jitressaq quddiem il-qrati nazzjonali, jew meta jagħlaq il-programm jekk dawk l-iskadenzi jagħlqu qabel tali skadenza. L-Artikolu 33(4) ta’ l-imsemmi Regolament jobbliga lill-Istati Membri li jressqu lill-Kummissjoni rapport fil-qosor dwar il-proċeduri ta’ l-irkupru meħuda b'rispons għall-irregolaritajiet, flimkien mal-kontijiet annwali. Regoli dettaljati dwar l-applikazzjoni ta’ l-obbligu ta’ rappurtaġġ ta’ l-Istati Membri dwar l-ammonti li għandhom ikunu rkuprati huma stipulati fir-Regolament (KE) Nru 885/2006. L-Anness III ta’ l-imsemmi Regolament jipprovdi mudelli tat-tabelli 3 u 4 li għandhom jiġu pprovduti mill-Istati Membri fl-2008. Fuq il-bażi tat-tabelli mimlija mill-Istati Membri, il-Kummissjoni għandha tiddeċiedi fuq il-konsegwenzi finanzjarji ta' nuqqas ta' rkupru ta' irregolaritajiet li jmorru lura għal iktar minn erba' snin jew tmien snin, rispettivament. Din id-deċiżjoni hija bla ħsara għal deċizjonijiet ta’ konformità fil-ġejjieni skond l-Artikolu 33(5) tar-Regolament (KE) Nru 1290/2005.
(10)
Skond l-Artikolu 33(7) tar-Regolament (KE) Nru 1290/2005, wara l-għeluq tal-programm ta’ żvilupp rurali l-Istati Membri jistgħu jiddeċiedu li ma jiħdux passi għall-irkupru. Deċiżjoni bħal din tista' tittieħed biss jekk l-infiq li sar diġà u dak li aktarx isir flimkien jeċċedu l-ammont li għandu jiġi rkuprat jew jekk l-irkupru jirriżulta impossibbli li jsir minħabba insolvenza, irreġistrata u rikonoxxuta skond il-liġi nazzjonali, tad-debitur jew tal-persuni legalment responsabbli għall-irregolarità. Jekk dik id-deċiżjoni tittieħed fi żmien erba' snin mid-deċiżjoni amministrattiva jew ġudizzjarja primarja, jew fi żmien tmien snin jekk l-irkupru jitressaq quddiem il-qrati nazzjonali, 100 % tal-konsegwenzi finanzjarji tan-nuqqas ta' l-irkupru għandu jaqa' fuq il-baġit Komunitarju. Ir-rapport fil-qosor imsemmi fl-Artikolu 33(4) tar-Regolament (KE) Nru 1290/2005 juri l-ammonti li għalihom l-Istat Membru iddeċieda li ma jiħux passi għall-irkupru u fuq liema bażi ttieħdet id-deċiżjoni. Dawn l-ammonti ma għandhomx ikunu ddebitati lill-Istati Membri kkonċernati u għalhekk għandhom jitħallsu mill-baġit Komunitarju. Din id-deċiżjoni hija bla ħsara għal deċizjonijiet ta’ konformità fil-ġejjieni skond l-Artikolu 33(5) tar-Regolament imsemmi.
(11)
Skond l-Artikolu 30(2) tar-Regolament (KE) Nru 1290/2005, din id-Deċiżjoni ma tippreġudikax deċiżjonijiet meħuda sussegwentement mill-Kummissjoni ħlief min-nefqa tal-finanzjament tal-Komunità li ma tiġix effettwata skond ir-regoli Komunitarji,
ADOTTAT DIN ID-DEĊIŻJONI:
Artikolu 1
Bla ħsara għall-Artikolu 2, il-kontijiet ta' l-aġenziji tal-ħlas ta' l-Istati Membri li jikkonċernaw infiq iffinanzjat mill-Fond Agrikolu Ewropew għall-Iżvilupp Rurali (FAEŻR), għas-sena finanzjarja 2007, huma approvati permezz ta' din id-deċiżjoni.
L-ammonti li jistgħu jiġu rkuprati minn, jew imħallsa lil, kull Stat Membru taħt kull programm ta’ żvilupp rurali skond din id-Deċiżjoni, inklużi dawk li jirriżultaw mill-applikazzjoni ta' l-Artikolu 33(8) tar-Regolament (KE) Nru 1290/2005, huma stipulati fl-Anness I.
Artikolu 2
Għas-sena finanzjarja 2007, il-kontijiet ta’ l-aġenziji tal-ħlas ta’ l-Istati Membri għan-nefqa għal kull programm ta’ Żvilupp Rurali ffinanzjata mill-FAEŻR, stipulati fl-Anness II, huma mifruda minn din id-Deċiżjoni u għandhom ikunu s-suġġett ta’ Deċiżjoni dwar approvazzjoni fil-ġejjieni.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, 30 ta’ April 2008.